Իգնա Սարըասլան

Իգնա Սարըասլան (), հայ բանաստեղծ, բանասէր եւ բժիշկ։

 Կենսագրութիւն 
Ծնած է Պոլիս։ Նախնական կրթութիւնը ստացած է Գատըգիւղի Արամեան-Ունճեան վարժարանի մանկապարտէզը։ Միջնակարգի եւ լիսէի իր ուսումը կը ստանայ Սեն Ժոզեֆ ֆրանսական վարժարանին մէջ (աւարտած՝ 1963-ին) ։ 1969-ին Պոլսոյ համալսարանի «Ճերրահ-Փաշա» բժշկական համալսարանէն վկայուած է որպէս՝ վիրաբոյժ։

 Գրական կեանք 
Սկսած է գրել 14 տարեկանին։ Աշխատակցած է Պոլսահայ մամուլին, տալով քերթուածներ, գրական յօդուածներ եւ թարգմանութիւններ։

Ունի տեսակցութիւններու շարք մը, կատարուած Ս. Պապին, Աննա Ասլանի, եւ բազմաթիւ երաժիշտ ու բանաստեղծ՝ երեւելի դէմքերու հետ։

Իր բանաստեղծութիւնները թարգմանուած են զանազան լեզուներու եւ հրատարակուած՝ բազմաթիւ երկիրներու մէջ։ Իր թրքերէն քերթուածները, որոնք հրատարակուած են Թուրք գրական պարբերաթերթերու մէջ, եւ սփռուած Թուրքիոյ ձայնասփիւռներէն, տեղ կը գրաւեն անթոլոժիներու եւ Թուրք լեզուի ու գրականութեան դասագիրքերու մէջ։

1962-ին շահած է Սարգիս Պօղոսեան բանաստեղծութեան մրցանակը։ Իսկ 1973-ին արժանացաւ ՀԲԸՄ Ալեք Մանուկեան Հիմնարկի գրական բաժնի Ա. մրցանակին, իր «Լօ»ն, իբր առաջին հատորը «Սփիւռքահայ գրականութիւն» տարեգիրքերուն։

Ինգա Սարըասլան 1990-ին հրատարակեց իր ուսումնասիրած մէկ գործը՝ գեղատիպ հատորով մը, որ կը կրէ հետեւեալ խորագիրը.«Յիսնամեայ Յուշամատեան Ս. Թագաւոր Երգչախումբի» (1938-1988)։

1994-ին հրատարակեց իր բանաստեղծութեանց Բ. հատորը. Քառասմբակ Սէրերով, զայն ձօնելով իր տիկնոջ Մարիին որ մանկանց հիւանդութեանց մասնագէտ՝ բժշկուհի է։ Անոնք բախտաւորուած են Լօրա անունով դուստրով մը։

Բանաստեղծական հատորներն են՝ «Լօ» (1974, որ կ'արժանանայ ՀԲԸՄ Ալեք Մանուկեան առաջին գրական մրցանակին, վերահրատարակուած՝ 1985-ին Երեւանի մէջ, որպէս՝ «Սփիւռքահայ Գրականութիւն» տարեգիրքերու առաջին հատոր), «Քառասմբակ Սէրերով» (1994, Հայկաշէն Ուզունեան գրական մրցանակ), «Սիրոյ Գոյնը» (1998)։

Բանաստեղծութիւնները թարգմանուած են տարբեր լեզուներով։ Ունի գրական–հրապարակագրական վաստակ, նաեւ թարգմանութիւններ։

Բանաստեղծութիւններով, գրական-գեղարուեստական ուսումնասիրութիւններով, վերլուծումներով, բանասիրական բնոյթի ուսումնասիրութիւններով աշխատակցած է պոլսահայ մամլոյ հետ («Սրբուհի Տիւսաբի Հետքերուն Վրայ», «Մարմարա», 2006)։

Առաջին եւ միակ հայագիր հեղինակն է, որ ընտրուած է Թուրքիոյ գրողներու միութեան անդամ, ինչպէս եւ Համաշխարհային Գրողներու Միութեան Պատուոյ Խորհուրդի Անդամ։

 Աղբիւր 
 Հայ Կեանք եւ Գրականութիւն, Յարութիւն Քիւրքճեան, երկրորդական բաժին Բ.-Գ. տարիներ, էջ 211:

 Ծանօթագրութիւններ 

Ստորոգութիւն:1945 ծնունդներ
Ստորոգութիւն:Հայ բանաստեղծներ
Ստորոգութիւն:Պոլիս ծնունդներ
Ստորոգութիւն:Պոլիս մահեր
Ստորոգութիւն:Հայ բժիշկներ
Ստորոգութիւն:Հայ բանասէրներ
Ստորոգութիւն:12 Փետրուարի ծնունդներ